Aproape 300 de persoane au protestat în localitatea Corbeanca de lângă București, împotriva nivelului ridicat al poluării și împotriva arderilor ilegale de deșeuri pe câmpurile din afara localității. Protestatarii au atras atenția autorităților că aerul a devenit irespirabil, așa cum dovedește și senzorii de monitorizare.
Lipsa de implicare a autorităților de la toate nivelurile a scos oamenii în stradă, în localitatea Corbeanca. Într-o acțiune ce s-a desfășurat pe trei kilometri și a durat trei ore, participanții au scandat "Vrem aer curat", "Fără poluare", "Păduri pentru oameni", "Vrem Centura Verde" sau "Ilfov curat".
Protestul a fost organizat de Asociația Activ Corbeanca (www.activcorbeanca.ro) și susținut de către Platforma Civică Împreună pentru Centura Verde (www.centuraverde.ro) .
Platforma civica anunță într-un comunicat de presă că acest marș a fost primul dintr-o serie ce vor fi organizate în Ifov, în capitală și oriunde în țară unde este necesar, atât timp cât va fi nevoie.
Sursa foto: www.centuraverde.ro
De asemenea, potrivit protestatarilor calitatea aerului și crearea de centuri verzi nu pot lipsi din programul și prioritățile niciunui partid serios și al niciunui candidat serios la alegerile ce se apropie și, în același timp, nu pot lipsi din evaluarea personală pe care și-o face fiecare alegător responsabil.
"Poluarea ne ucide cu zile. Arderile ilegale de deșeuri sunt demult scăpate de sub control în Ilfov și sunt exponentul unei forme grave de corupție, nu doar a indolenței celor care ar trebui să ne protejeze. De asemenea, autoritățile sau garda de mediu răspund greu la solicitări, iar atunci când o fac, de mult prea multe ori spun că nu pot depista sursa poluării.
Amintiți-vă deja acel celebru caz când fumul se vedea chiar de la Palatul Parlamentului și tot ce am primit inițial au fost ridicări din umeri. Săptămana trecută, mai multe zile la rând nu am putut face sport în aer liber, în Corbeanca, atât de pregnant era mirosul de cauciuc ars. Dar, ușor, ușor, cei care au ales să fie #ÎmpreunăPentruCenturaVerde manifestă în concret un proiect istoric, unul dintre cele mai importante din ultimii 30 de ani, proiect ce va avea consecințe sistemice legate de reducerea poluării și calitatea vieții din orașe și nu numai", a precizat Alex Găvan, fondator Platforma Civică Împreună pentru Centura Verde.